Grundfør den 16. marts 2025

**Beretning for Grundfør Vandværk 2024.**

Heldigvis kan jeg gentage dele af min beretning fra sidste år: Driften på vandværket kører godt, vi har ikke haft væsentlige udfordringer på værket eller ledningsnettet. Vores vandkvalitet ligger fortsat på et rigtigt fint niveau.

Værket har en god økonomi, hvilket vil fremgå af kasserens aflæggelse af regnskabet.

Vi er opmærksomme på de IT trusler der kan lure i fremtiden, og sender derfor tre af vores skarpeste IT medarbejdere til messe i Års i næste uge, hvor de forhåbentligt kan blive endnu klogere end de er i forvejen.

Vi vil på næste generalforsamling fremsætte nogle ændringer til vedtægterne, § 1 - 11 og 16. De skal efterfølgende behandles på en eller to ekstraordinære generalforsamlinger. Forslagene vil blive offentliggjort i forbindelse med indkaldelsen til vores næste ordinære generalforsamling.

Udstykningen på Skrivergården er for vores del afsluttet, nu venter vi bare på at få de kommende forbrugere tilsluttet.

Vi har haft indledende samtaler med Thøgersen og Co. vedrørende udstykningen ved rundkørslen ved Herredsvej ”Under Bøgen” (Bus Ottos gamle ejendom). Arbejdet ventes igangsat omkring medio maj dette år.

Vi har i 2024 endvidere udbetalt erstatning til to lodsejere i forbindelse med BNBO (borenære beskyttelses områder). Den ene sag er i skrivende stund uafsluttet.

Alle spørgsmål til beretningen er selvfølgelig velkomne.